  Майя Бывальцева Удмуртиысь Кун Кенешлэн агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧрилэн тӧроез Владимир Варламов кивалтэм улсын гурт возёслы выль техникаез уже кутонъя кенешон ортчиз. Со сярысь улосвыл парламентлэн пресс-службаез ивортэ. Аслэсьтыз изобретениоссэ вӧлмытыны юрттэт курыса, Кун Кенешлэн тӧроезлы Алексей Прасоловлы но депутатъёслы вазиськиз техника наукаосъя доктор Леонид Максимов. Пиеныз ӵош со картофкаез но ӵужкушманэз утялтонъя выль машинаос кылдытӥз. Леонид Максимовлэн изобретениосыз Росси данъетъёсын пусъемын, пӧртэм адӟытонъёсын призёр луэмын. Ӧнерчиос солэсь выль техниказэ умоен пусъё, озьы ке но тросэн лэсьтон борды басьтӥськисьёс ӧз шеде. Леонид Максимов пусйиз: тодосчиосын малпам но кылдытэм выль гурт возёс машинаосты ужпӧре (производствое) пуктон понна элькунамы соослы дунъет сётонъя но улонэ пыӵатонъя сӧзнэт кылдытыны кулэ. Та пумысен тодосчи пӧртэм кивалтон ёзэсъёсы вазиськылӥз, но юрттэт сётӥсь ӧз шедьы. Владимир Варламовлэн верамезъя, выль изобретениос Удмуртилы гинэ ӧвӧл, мукет улосвылъёслы но тунсыко луыны кулэ. Соосты лэсьтыны секыт ӧвӧл, но ужез трослы капчиято. «Ӵапак сыӵе техника кулэ асьме гуртоослы», - пусйиз Владимир Варламов. Элькунысь промышленностья но вузкаронъя министр Виктор Лашкарёв верамъя, та техникаез тросэн поттыны кутсконо ке, чаклано, луозы-а сое басьтӥсьёс. «Ваньзэ рос-прос лыдъяно – кӧня коньдон быроз, кыӵе рискъёс вань», - шуиз министр. Леонид Максимовлэсь изобретениоссэ производствое пуктон ужпумъёсын тунсыкъяськемзэс шараязы Удмуртиысь промышленной предприятиослэн ассоциацизы но «Реммаш» акционер огазеяськон. Нырысетӥ вамыш лэсьтыса, выль техникалэсь гуртоос понна кулэлыксэ эскерыны, кӧня коньдон кулэ луоз но трос-а вузаны луоз шуыса эскеронъёс радъяны кенешизы.Со сяна, ужпӧре пыӵатон понна кулэ ужкагазъёс дасяно. Та ужез Леонид Максимовлы Ижысь гурт возёсъя кун академиен ӵош лэсьтыны дэмлазы. Кун Кенешлэн агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧриын ужпумлэсь азинскемзэ чакласа возьыны оскытӥзы.  Тегъёс: Науканотехника Ижкар Удмуртия гуртвозёс КунКенеш техника  